
                                        Όλα τα μέλη του Συλλόγου

ΑΠΟΦΑΣΕΙΣ ΔΙΟΙΚΗΤΙΚΟΥ ΣΥΜΒΟΥΛΙΟΥ 3ης ΣΕΠΤΕΜΒΡΙΟΥ 2026

Την Πέμπτη 3-9-2026 συνεδρίασε το Δ.Σ. του Σ.Υ.Π.Α. με παρόντα τα 17 από τα 25 μέλη και συγκεκριμένα Πανουτσάκου Βέτα, Παγανέλη Αριάδνη, Δοξακίδη Σωτήρη, Ζητούδη Στέλιο, Ανδρεαδέλλη Γιάννη, Καζάκο Βαγγέλη, Ποριάζογλου Βενετία, Βήτου Μαριάννα, Κορκίδου Σωτηρία, Πριτσιανάκη Μαρία, Μαντσιώκα Αλεξάνδρα, Κοντούδη Κυριάκο, Πνακά Χάρη, Κοτανίδου Γιοβάννα, Γεωργιάδης Γιώργος, Μπακογιώργος Βαγγέλης, Καραμάνης Γιώργος και από τις Τοπικές Διοικούσες την Καούνη Ελένη. 

Τα θέματα που τέθηκαν από την Πρόεδρο εισηγητικά για τις γενικότερες εξελίξεις, καθώς και για τα ιδιαίτερα ζητήματα που αφορούν τους υπαλλήλους της Περιφέρειας Αττικής και τα οποία μετά από την συζήτηση που ακολούθησε, το Δ.Σ. κατέληξε, ήταν μεταξύ άλλων τα εξής:

1. Για την απόφαση του Συμβουλίου της Επικρατείας για την μη επιστροφή του 13ου και 14ου μισθού στους δημοσίους υπαλλήλους και την προκλητική στοιχειοθέτηση αυτής. Το ΣτΕ ανέπτυξε την ίδια επαναλαμβανόμενη επιχειρηματολογία όλων των κυβερνήσεων (ΝΔ-ΣΥΡΙΖΑ-ΠΑΣΟΚ και των συν αυτώ κομμάτων), που τους έκοψαν ή διατήρησαν την περικοπή, στηρίζοντας μεταξύ άλλων τους δημοσιονομικούς «κόφτες» της ΕΕ για μισθούς και κοινωνικές δαπάνες, την ίδια στιγμή που για πολεμικούς - ΝΑΤΟικούς εξοπλισμούς δίνεται πάνω από το 3,5% του ΑΕΠ, που αγοράστηκε από το Ισραήλ η «Ασπίδα του Αχιλλέα» που κόστισε 3 δις ευρώ στον ελληνικό λαό και που καμία ασφάλεια δεν παρέχει, αφού έχει δοκιμαστεί και έχει γίνει σουρωτήρι από τις επιθέσεις του Ιράν, επαφίοντας  την στρατιωτική μας ασφάλεια σε μια ξένη χώρα. Συμμετοχή του Συλλόγου σε όποια κινητοποίηση προκηρυχτεί.
2. Τον προγραμματισμό κινητοποιήσεων και πρωτοβουλιών από το Σύλλογο μας για τη διεκδίκηση και των ιδιαίτερων αιτημάτων μας (χορήγηση ελεγκτικού επιδόματος, πάγιων οδοιπορικών κλπ) από Περιφερειακή Αρχή και Υπουργεία.
3. Σταθμός στην διεκδίκηση των αναγκών μας αποτέλεσε η συμμετοχή μας στο Πανελλαδικό συλλαλητήριο στην ΔΕΘ 5-9-2026.
4. Κατά της απόφασης της Περιφερειακής Αρχής για προκήρυξη ηλεκτρονικής ψηφοφορίας για την εκλογή των αιρετών στα υπηρεσιακά συμβούλια, σύμφωνα με την πάγια θέση του Συλλόγου μας, όπως είχε καταγγείλει και την πρώτη φορά που εφαρμόστηκε επί διοίκησης Πατούλη. Απαίτηση μας για εκλογές δια ζώσης.
5. Για το Νέο Βαθμολόγιο των δημοσίων υπαλλήλων καθώς και το νέο μητρώο για θέσεις ευθύνης και επιλογής προϊσταμένων, που αποτελεί συνέχεια του “νέου” ακόμα πιο αυταρχικού πειθαρχικού δικαίου που ψηφίστηκε πέρυσι το καλοκαίρι. Πατάει στο ήδη υπάρχον σαθρό έδαφος ενός πλαισίου φωτογραφικών διατάξεων και ενός καθεστώτος διαρκών αναπληρώσεων και τοποθετήσεων σε θέσεις ευθύνης, που υλοποίησαν όλες οι κυβερνήσεις για να έχουν Προϊσταμένους και Διευθυντές που θα υπηρετούν ακόμα πιο πρόθυμα την αντιλαϊκή πολιτική τους. 

Η κυβέρνηση με το νομοσχέδιο, συνδέει σε ακόμα μεγαλύτερο βαθμό την εξέλιξη των δημοσίων υπαλλήλων με την αξιολόγηση, αξιοποιώντας το νομοθετικό οπλοστάσιο που διαμόρφωσαν όλες οι προηγούμενες κυβερνήσεις, της ΝΔ, του ΠΑΣΟΚ και του ΣΥΡΙΖΑ! Ισχυρίζεται ότι ενισχύει την αξιοκρατία στο δημόσιο, ότι χρησιμοποιεί αντικειμενικά κριτήρια για να κρίνει τους υπαλλήλους, να επιβραβεύσει τους κατάλληλους και να τους διαχωρίσει από τους “ανεπαρκείς”.

Σε συνθήκες που όλα (προϋπολογισμοί, στρατηγικοί σχεδιασμοί κλπ.) υποτάσσονται στα συμφέροντα των επιχειρηματικών ομίλων, στους ιμπεριαλιστικούς σχεδιασμούς των ΗΠΑ-ΝΑΤΟ-ΕΕ και στην εμπλοκή της χώρας σε αυτούς, η κυβέρνηση ενισχύει το ασφυκτικό πλαίσιο υποταγής στην κυρίαρχη πολιτική, όπου όποιος υπάλληλος δεν την αποδέχεται, εκφράζει αμφιβολίες, αντιρρήσεις, σηκώνει κεφάλι, να δέχεται την τιμωρία ότι δεν είναι αρκετά «ευπροσάρμοστος», κατά συνέπεια δεν έχει επαρκείς δεξιότητες, δεν μπορεί να ανέβει βαθμό, δεν μπορεί να δώσει ούτε καν την περιβόητη γραπτή εξέταση του ΑΣΕΠ, θα είναι κλειστό το περίφημο Μητρώο Υποψηφίων Προϊσταμένων. Χτίζεται από τώρα το υπόβαθρο για τα στελέχη της δημόσιας διοίκησης που θα αποδέχονται τους αντιλαϊκούς σχεδιασμούς του κράτους, την επιχειρηματική λειτουργία των νοσοκομείων, ένα σχολείο υποταγμένο στις ανάγκες της αγοράς και των διάφορων χορηγών, κλπ.
6. Ο νόμος για τα επαγγελματικά ταμεία ασφάλισης, με τον οποίο η κυβέρνηση θέλει να προωθήσει ακόμα πιο επιθετικά την ιδιωτική ασφάλιση, και κυρίως να εξασφαλίσει τζάμπα και ζεστό χρήμα από τις εισφορές των εργαζομένων στους επιχειρηματικούς ομίλους, σύμφωνα και με τις σχετικές κατευθύνσεις της ΕΕ, ειδικά για τη στήριξη της στροφής στην πολεμική οικονομία. Θυμίζουμε ότι «Ταμεία Επαγγελματικής Ασφάλισης» (ΤΕΑ) ιδρύθηκαν με τον νόμο 3029/2002 (ΠΑΣΟΚ) και αναμορφώθηκαν με τον νόμο 5078/2023 (ΝΔ) που ενσωμάτωσε την Ευρωπαϊκή Οδηγία 2341/2016 (την ψήφισαν ΝΔ, ΠΑΣΟΚ, ΣΥΡΙΖΑ). 
Τα ΤΕΑ και οι εταιρείες που θα διαχειρίζονται τις εισφορές δεν δεσμεύονται ούτε δίνουν εγγύηση για το ύψος των συντάξεων που θα πρέπει στο μέλλον να αποδοθούν στους ασφαλισμένους.
Όπως και η κατάφωρη αδικία σχετικά με τις συντάξεις χηρείας, όπου με το άρθρο 91 του πρόσφατου νόμου 5322/2026, παραμένει ένα καθεστώς δύο ταχυτήτων, αφού η μη περικοπή δεν αφορά στις συντάξεις χηρείας όταν ο θάνατος επήλθε πριν το 2016 (πριν το νόμο Κατρούγκαλου), ούτε προβλέπεται η αναδρομική χορήγηση χρημάτων σε όσους δικαιούχους έχουν μειωθεί οι συντάξεις χηρείας, που ανάμεσά τους είναι οι δημόσιοι υπάλληλοι, αφού  σε αυτούς εφαρμόστηκε αμέσως ο νόμος της περικοπής.

7. Διεξαγωγή της ετήσιας τακτικής Γενικής Συνέλευσης εντός του προσεχή  Νοέμβρη.
8. Για την πραγματοποίηση της εκδήλωσης επιβράβευσης των παιδιών των συναδέλφων που τελείωσαν το Λύκειο την Παρασκευή 18 Σεπτέμβρη.
9. Για τη συμμετοχή του Συλλόγου μας στην εικαστική διεθνή έκθεση Platforms Project στο Καπνεργοστάσιο (Λένορμαν 218-Αθήνα) από τις 17 έως τις 20 Σεπτεμβρίου (είσοδος ελεύθερη).
10. Εγκρίθηκαν απολογιστικά τα οικονομικά των μηνών Μαΐου - Ιουνίου- Ιουλίου – Αυγούστου 2026.
11. Εγκρίθηκαν 10 αιτήσεις εγγραφής νέων μελών (7 μόνιμοι - 3 συμβασιούχοι).

Θα εκδοθούν αναλυτικές ανακοινώσεις για όσα από τα παραπάνω ζητήματα απαιτούνται. 

Για το Δ.Σ.

